Сыт етщIэнур иужь дакъикъэхэм?
«Спартак-Налшык» (Налшык) — «Динамо» (Мэхъэчкъалэ) — 0:1 (0:0). Налшык. «Спартак» стадион. Жэпуэгъуэм и 24-м. ЦIыху 200 еплъащ.
Судьяр: Шамарэ (Дон Iус Ростов).
«Спартак-Налшык»: Антипов, Шумахуэ И., Ольмезов, Шумахуэ З., Дэхъу, Бэчбо, Торосян, Хьэшыр, Жангуразов, Бажэ, ЛIуп.
«Динамо-Мэхъэчкъалэ»: Хамхоев, Кагермазов, Алибеков, Красильниченкэ, Ибрагимов, Халимбеков, Гаджиев, Бигулаев, Глухов, Базаев, Юсупов.
Топыр дигъэкIащ: Юсуповым, 90+8 (0:1).
Урысей Федерацэм футболмыкIэ и етIуанэ дивизионым и Япэ гупым щекIуэкI зэхьэзэхуэм хыхьэу вэсэмахуэ «Спартак-Налшыкым» къригъэблэгъащ Мэхъэчкъалэ и «Дина-мо»-р. Зэхьэзэхуэм щыпашэхэм ящыщ хьэщIэхэм зэпэщIэтыныгъэр хуэм дыдэу къыщIадзащ. Налшыкдэсхэри къыщIыхэбгъэщын джэгум и япэ дакъикъэхэм къыщагъэлъэгъуауэ пхужыIэнукъым. ЕбгъэрыкIуэныгъэ псынщIэ закъуэтIакъуэхэ къызэрагъэпэщыну зэрыхэтам и гугъу умыщIмэ, зэпэщIэтыныгъэр нэхъыбэу щекIуэкIыр губгъуэм икурт.
Япэ Iыхьэм щыщу «Спартак-Налшыкым» и ехъулIэныгъэхэм ящыщу хэбгъэхьэ хъунущ епщыкIутхуанэ дакъикъэр екIуэкIыу бжыгъэр къызэIуахыным пэгъунэгъу зэрыхуэхъуар. Хэгъэрейхэм я ебгъэрыкIуэныгъэм хэту ди щIалэхэр лъэщу зэуа топыр «Динамо»-м и гъуащхьэтетым ерагъыу къригъэгъэзэри угловойм игъэкIуащ.
ЩэщIрэ еханэ дакъикъэр екIуэкIыу мэхъэчкъалэдэсхэм жыджэру зыкъызэкъуахри, зэрыгупу ипэкIэ кIуэтащ. АрщхьэкIэ зыбжанэрэ налшыкдэсхэм я гъуэм бгъэдыхьа пэтми, Iэмал шынагъуэхэм Iуэхур нэсакъым.
ЗэIущIэм и етIуанэ Iыхьэри япэм къызэрыщхьэщыкIышхуэ щымыIэу щIидзэжащ. Дэтхэнэ зы командэри щтэIэщтаблэу, ипэкIэ кIуатэмэ и щIыбагъымкIэ къыдэнэхэри я закъуэу къамыгъэну, ебгъэрыкIуэныгъэ цIыкIухэр къызэрагъэпэщырт. АрщхьэкIэ абыхэм ящыщу гъуэм нэсыр мащIэт, лъэныкъуитIым и гъуащхьэхъумэхэри псэемыблэжу лажьэрт.
Апхуэдэхэм ящыщ штрафнойм пэмыжыжьэу топыр къызыIэрыхьа Хьэшырыр «Динамо»-м и гъуащхьэтетым хуэзанщIэ щыхъум лъэщу еуащ. Иужьрейм къигъэлъеижа топым кIэлъеуэжыну ди щIалэхэм ящыщ зыри кIэлъысакъым.
ЗэпэщIэтыныгъэр иухыным дакъикъэ зыбжанэ фIэкIа къэмынэжауэ, мэхъэчкъалэдэсхэр ипэкIэ кIуэтащ. Иджырей зэIущIэм очко щафIэкIуэдым пашэхэм къазэрыкIэрыхунур абыхэм фIы дыдэу къагурыIуэ хуэдэт. «Спартак-Налшыкым» и штрафнойм къыщыхъуа зэпэщIэтыныгъэм топыр къахихри, «Динамо»-м и футболисхэм ящыщ зы ди гъуэм къеуащ. Апхуэдэ къекIуэкIыкIэм хуэхьэзыр Антиповым топыр къищтащ.
ХьэщIэхэм я иужьрей ебгъэрыкIуэныгъэм ехъулIэныгъэ къахуихьащ. ЗэIущIэм и зэман нэхъыщхьэм къыщIагъуа дакъикъиплIым и иужьрейм «Спартак-Налшыкым» и гъуэм пэмыжыжьэу штрафнойм къыщеуащ «Динамо»-р. Зэман кIыхькIэ ди щIалэхэм ягъэува «блыным» топыр Iэзэу щхьэпридзри иужьрей секундхэм и командэм текIуэныгъэ къыхуэзыхьа топыр дигъэкIащ Юсуповым.
Щэбэтымрэ тхьэмахуэмрэ зэхэта джэгугъуэм и адрей зэIущIэхэм мыпхуэдэ бжыгъэхэр къарикIуащ: «ЕсэнтIыгу» (ЕсэнтIыгу) — «Динамо» (Ставрополь) — 0:3, «Биолог-Новокубанск» (Прогресс) — СКА (Дон Iус Ростов) — 1:3, «Легион-Динамо» (Мэхъэчкъалэ) — «ТIуапсы» (ТIуапсы) — 0:1, «Чайка» (Песчанокопское) — «Форте» (Таганрог) — 1:1, «Дружба» (Майкъуапэ) — «Алания-2» — (Владикавказ) — 1:1, «Мэшыкъуэ-КМВ» (Псыхуабэ) — «Ротор-2» (Волгоград) — 1:1, «Анжи» (Мэхъэчкъалэ) — «Кубань-Холдинг» (Павловская) — 0:1.
КъыкIэлъыкIуэ джэгугъуэр «Спартак-Налшыкым» Волгоград щригъэкIуэкIынущ. Жэпуэгъуэм и 31-м ар IущIэнущ «Ротор-2»-м.
Жыласэ Замир.
